En trafiktæller på en omstridt gang- og cykelsti ved vandtårnet i Aars er en del af årsagen til, at et stort byggeprojekt foreløbigt skal 14 dage yderligere i høring. Ifølge en gruppe naboer, der kalder sig ”arbejdsgruppen”, har Vesthimmerlands Kommune støttet sig til data, som intet er værd. -	Gang- og cykelstien er ca. fem meter bred, men kommunens elektroniske tæller kan kun nå to meter ud på stien. Desuden har den været placeret, så den kun målte personer på 120 cm og derover, så mindre børn blev ikke talt med, siger Morten Holm, som er talsmand for arbejdsgruppen. Inddrager offentlig sti Første gang det omfattende byggeri havnede på kommunens bord, betragtede Vesthimmerlands Kommune gang- og cykelstien som meget befærdet. Men efter den tvivlsomme trafiktælling har stien nu skiftet status, så den ikke længere fremstår særlig benyttet. Derfor foreslår kommunen nu, at bygherren bag boligprojektet kan købe et stykke af stien. På den måde kan byggeriet lige præcis holde sig inden for den byggeprocent, som gælder for området. Det er dog ikke løsning, der falder i god jord i arbejdsgruppen. - Det er jeg da som nabo meget utilfreds med, og det gør mig da også utryg. Hvorfor skal man inddrage en offentlig sti for, at en bygherre kan overholde byggeprocenten? Det kan jeg ikke forstå som nabo, siger Morten Holm. Kommunen erkender fejl Arbejdsgruppen undrer sig desuden over, at Vesthimmerlands Kommune i lokalplanforslaget opgør et andet areal til byggeprojektet end det, som fremgår af matrikelkort for området. Ifølge arbejdsgruppen betyder det, at byggegrunden, inklusive det omtalte stykke af gang- og cykelstien, bliver næsten 400 kvm2 større, end det reelt er. Der bliver nu lavet nye trafikmålinger på gang- og cykelstien samtidigt med, at høringsfasen er forlænget med yderligere 14 dage. - Vi er tilfredse med, at kommunen har erkendt, at der har været fejl i målingerne, for det er en af de ting, vi har kæmpet for. Det betragter vi som en lille sejr, siger Morten Holm, talsmand for arbejdsgruppen. Hør, hvordan formand for Teknik- og Miljøudvalget i Vesthimmerlands Kommune ser på sagen i videoen her. Millioner er på spil, men 150 borgere står i mod Bygherren Finn Hovalt Mathiesen er ked af at op imod 150 borgere og institutioner foreløbigt har gjort indsigelse mod hans byggeplaner - for han mener, at han hele tiden har fulgt Vesthimmerland Kommunes anvisninger. -	Jeg har jo arbejdet ud fra nogle rammer, der har været kendt i 20, når vi taler byggehøjde og byggeprocent. Det er jo ikke fri fantasi, men en forretning jeg driver. Hvis nogen synes, at jeg går til grænsen vil jeg sige ja! Det er man nødt til, hvis man skal have en rimelig økonomi i et byggeprojekt, siger Finn Hovalt Mathiesen. Ikke desto mindre lover Finn Hovalt Mathiesen at sikre gang- og cykelsti, så den bliver adskilt fra kørende biler - men han kæmper også for at gennemføre sit byggeri, som han allerede har investeret millioner i. Vesthimmerlands Kommune gennemfører nu en ny måling på stien, selv om den ifølge naboerne stadig ikke giver de rigtige tal. Høringen er foreløbigt forlænget med to uger. -	Jeg vil lytte til de bekymringer, som kommer i høringssvarene og har allerede tilrettet byggeriet på et par punkter. F.eks vil vi afskærme et stykke af den omtalte cykel- og gangsti, så der bliver en tre meter bred sti uden biler. Jeg er sikker på, at projektet bliver til noget på en god måde, så også naboerne bliver tilfredse med resultatet, siger Fin Hovalt Mathiesen.
Efter en beregningsfejl på knap 400 kvm2, foreslår kommunen nu at sælge den offentlige sti, så bygherren kan fortsætte sine planer - det mod naboernes vilje.